หุ้นครึ่งปีหลังผันผวนยืดเยื้อ
บลจ.ชี้ตลาดรอยุโรปสะสางหนี้กำไรบจ.หนุนดัชนีถึง1,300จุด
9 ก.ค. 2555

บลจ.ชี้ตลาดรอยุโรปสะสางหนี้กำไรบจ.หนุนดัชนีถึง1,300จุด
ผู้จัดการกองทุนมองหุ้นครึ่งปีหลังแกว่งตามแก้หนี้ยุโรป ลุ้นคิวอี3 หนุนตลาด “เกียรตินาคินทิสโก้กสิกร” คงเป้าดัชนี 1,250-1,300
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน เปิดเผยว่า แนวโน้มตลาดหุ้นในครึ่งปีหลังคาดว่าดัชนียังคงผันผวนตามข่าวไปจนกว่าจะเห็นมาตรการแก้หนี้ยุโรปที่ชัดเจน ดัชนีจะแกว่งตัวเป็นรอบๆ ตลอดปีและสู่เป้าหมาย 1,236-1,280 จุดได้
ปัจจุบันตลาดยังคาดหวังมาตรการผ่อนคลายเชิงปริมาณรอบ 3 (คิวอี3) ซึ่งน่าจะเห็นในเดือน ก.ย. 2555 จะดึงเม็ดเงินลงทุนต่างชาติไหลกลับเข้ามาในตลาดหุ้นมากขึ้น แม้ว่าขณะนี้เงินลงทุนต่างชาติเข้ามาลงทุนแล้วแต่ไม่มาก เพราะรอการแก้ปัญหาที่ชัดเจนในยุโรปก่อน
“ตลาดหุ้นผ่านจุดที่ตลาดกลัวมากที่สุดไปแล้วในช่วงก่อนการเลือกตั้งกรีซ เพราะตอนนั้นยังไม่รู้ว่าจะออกจากกลุ่มยูโรหรือไม่ ส่วนปัญหาของสเปนและอิตาลี แม้ไม่มีมาตรการชัดเจน แต่เมื่อผู้นำยุโรปออกมาให้ความเชื่อมั่นก็ทำให้การแก้ปัญหามีพัฒนาการที่ดีขึ้น” นายศุภกร กล่าว
นายสาห์รัช ชัฏสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บลจ.ทิสโก้ กล่าวว่า ปัญหาหนี้ยุโรปยังมีอยู่ แต่พัฒนาการในการแก้ปัญหาเป็นไปในเชิงบวก โดยเริ่มมีการแยกภาครัฐกับภาคธนาคารของกลุ่มยูโรออกจากกัน เพื่อจะสามารถแก้ไขปัญหาธนาคารกลางยุโรป เข้ามามีบทบาทในการกำกับดูแลสถาบันการเงินในยุโรปได้เบ็ดเสร็จ ไม่ต้องไปผ่านรัฐบาลประเทศต่างๆ เหมือนที่ผ่านมา
“เราเชื่อว่าสุดท้ายต่างชาติก็ต้องกลับมาภูมิภาคเอเชีย รวมถึงไทย เพราะปัจจุบันอัตราผลตอบแทนของพันธบัตรสหรัฐต่ำสุดในรอบ 200 ปี ก็ต้องหาที่ลงทุนอื่น ซึ่งตั้งแต่ต้นปีต่างชาติขายหุ้นไทย 2 หมื่นล้านบาท จากซื้อสุทธิ 8 หมื่นล้านบาท และไม่น่าจะเทขายแรงๆ ออกมาอีก แนวรับที่ 1,100 จุดน่าจะรับอยู่” นายสาห์รัช กล่าว
สำหรับตลาดหุ้นไทยในปัจจุบันถือว่าไม่ถูกไม่แพง สัดส่วนราคาต่อกำไรสุทธิ (พี/อี) ประมาณ 11-12 เท่า กำไรสุทธิบริษัทจดทะเบียนในปีนี้ยังเติบโต 20-25% และปีหน้า 15% สนับสนุนตลาดหุ้นไทยและจะผลักดันดัชนีสู่ 1,250-1,300 จุดในปีนี้ โดยหุ้นที่น่าสนใจยังเป็นกลุ่มธนาคารพาณิชย์
ด้าน บลจ.กสิกรไทย กล่าวว่า ครึ่งปีแรกหุ้นไทยปรับตัวขึ้นกว่า 14% และแม้จะมีแนวโน้มแกว่งตัวตามตลาดหุ้นโลก แต่จากผลประกอบการของบริษัทจดทะเบียนและเศรษฐกิจที่ยังขยายตัวได้ดี จึงยังคงเป้าหมายดัชนีปลายปีนี้ที่ 1,250-1,300 จุด
มาร์เก็ตติง กล่าวว่า ผลกำไร บจ.ในปีนี้จะดีหรือไม่จะต้องรอดูผลงานไตรมาส 2 ของธนาคาร